**Paratoi am Brexit Heb Gytundeb**

**Cefndir:**

Polisi Llywodraeth Cymru ers refferendwm yr Undeb Ewropeaidd yn 2016 fu gwrthwynebu gadael yr Undeb Ewropeaidd heb gytundeb ac maent yn gyson wedi amlinellu'r effaith y credent y byddai sefyllfa 'dim cytundeb' yn ei gael ar yr economi a gwasanaethau cyhoeddus yn ehangach. Mae gwefan "Paratoi Cymru am Brexit heb gytundeb" Llywodraeth Cymru yn amlinellu'r effaith ar draws nifer o sectorau.

Os na ddaw'r Deyrnas Unedig a'r Undeb Ewropeaidd i gytundeb, y sefyllfa gyfreithiol ddiofyn yw y byddai'r Deyrnas Unedig yn awtomatig yn gadael yr Undeb Ewropeaidd heb gytundeb ar 29 Mawrth. Er bod Llywodraeth y Deyrnas Unedig wedi pleidleisio, drwy'r Bil Cyllid a hefyd mewn pleidleisiau ar gytundeb y Prif Weinidog, na fyddant yn cefnogi gadael heb gytundeb, ni chytunwyd ar siâp cytundeb a allai sicrhau cefnogaeth Llywodraeth y Deyrnas Unedig a chytundeb yr Undeb Ewropeaidd hyd yma, ac ni chytunwyd ar unrhyw ddull cyfreithiol arall i atal dim cytundeb.

**Trafodaeth Bwrdd Crwn:**

Ar ddydd Gwener 8 Chwefror, cynhaliodd CHC drafodaeth brwdd crwn ar ran Llywodraeth Cymru gyda chynrychiolwyr cymdiethasau tai ac awdurdodau lleol i ymchwilio'r rôl y gallai darparwyr tai cymdeithasol ei chwarae wrth baratoi ar gyfer Brexit heb gytundeb.

Mae effaith Brexit heb gytundeb yn cyflwyno heriau mewn nifer o feysydd busnes cymdeithasau tai, a theimlir yr effaith ar draws ystod o ddiwydiannau yng Nghymru. Er mai'n annhebyg mai'r sector tai gaiff ei daro waethaf, mae Llywodraeth Cymru a chydweithwyr mewn llywodraeth leol yn awyddus i weithio gyda'r sector i ddeall yr effaith a sut y gallwn liniaru heriau a all godi.

Mae'r papur gwybodaeth hwn yn amlinellu'r meysydd a ddynodwyd a all fod o gonsyrn a chaiff ei ddiweddaru fel adnodd cyfredol ar gyfer y sector a rhanddeiliaid i'w cefnogi gyda'u paratoadau os na fydd cytundeb:

1. **Statws Preswylydd Sefydlog**

Ar hyn o bryd mae cymdeithasau tai yng Nghymru yn cartrefu nifer o ddinasyddion yr Undeb Ewropeaidd ac mae'n debygol y bydd Brexit heb gytundeb yn effeithio ar gymhwyster ymgeiswyr newydd am dai cymdeithasol. Dywed rheoliadau mewnfudo cyfredol y Swyddfa Gartref fod yn rhaid i ymgeiswyr fod o fewn un o'r grwpiau dilynol er mwyn bod yn gymwys i gael mynediad i dai cymdeithasol (yn cynnwys tai â chymorth a chymorth gyda digartrefedd):

* Dinasyddion yr Undeb Ewropeaidd sydd â hawl preswylio perthnasol yr Undeb Ewropeaidd (h.y. yn breswylydd mewn gwaith, hunan-ddigonol a phreswylio fel arfer neu gyda Hawl i Aros parhaol)
* Dinasyddion Prydeinig, ond os ydynt yn dod i'r Deyrnas Unedig am y tro cyntaf neu'n dychwelyd o dramor, mae'n rhaid iddynt fod wedi byw yn y wlad am dri mis (preswylio fel arfer)
* Dinasyddion heb fod o'r Undeb Ewropeaidd sydd naill ai'n ffoaduriaid, sydd â diogeliad dyngarol neu amhenodol (nid yw'r rhan fwyaf o ddinasyddion heb fod o'r Undeb Ewropeaidd yn gymwys).

Mae'r gwasanaethau y gall y rhai sy'n gymwys gael mynediad iddynt hefyd yn dibynnu ar nifer o ffactorau. Er enghraifft:

* caiff cymhwyster am dai cymdeithasol ei asesu'n lleol yn dibynnu ar angen
* i gymhwyso am dai â chymorth rhaid bod angen cymorth o fewn yr aelwyd sy'n gwneud cais..

Fodd bynnag nid oes unrhyw ffactorau cymhwyso eraill i fod yn gymwys am gymorth digartrefedd ac mae'n ddyletswydd ar awdurdodau lleol i ddarparu cyngor a gwybodaeth am ddim ar ddigartrefedd i bob aelwyd sy'n ddigartref neu dan fygythiad dod yn ddigartref o fewn 56 diwrnod.

Caiff yr effaith y gallai Brexit heb gytundeb ei gael ar reolau cymhwyster ar gyfer dinasyddion EEA ei nodi yn y tabl islaw:

|  |  |  |  |
| --- | --- | --- | --- |
|  | **Cytundeb Hawliau Dinesydd** | **Cyfnod Gweithredu neu Interim** | **Trefniadau'r Dyfodol** |
| **Cytundeb** | Gall dinasyddion yr EEA sy'n preswylio'n gyfreithlon yn y Deyrnas Unedig cyn gadael yr Undeb Ewropeaidd ar 29 Mawrth 2019 fedru parhau i gael mynediad i dai cymdeithasol, tai â chymorth a chymorth ar ddigartrefedd fel y gallant nawr. | Gall dinasyddion yr EEA sy'n cyrraedd y Deyrnas Unedig rhwng 30 Mawrth 2019 a 31 Rhagfyr 2020 fedru parhau i gael mynediad i dai cymdeithasol, tai â chymorth a chymorth digartrefedd fel y gallant nawr. | Bydd gan ddinasyddion yr EEA sy'n cyrraedd y Deyrnas Unedig o 1 Ionawr 2021 yr un rheolau cymhwyster a dinasyddion heb fod o'r EEA h.y. dim yn gymwys nes y byddant yn cyflawni statws preswylydd sefydlog (fel arfer ar ôl pum mlynedd) |
| **Dim Cytundeb** | Ymrwymiad i barhau i ddiogelu hawliau dinasyddion yr EEA ac aelodau eu teuluoedd, sy'n byw'n gyfreithlon yn y Deyrnas Unedig cyn 29 Mawrth 2019 yn cynnwys mynediad i wasanaethau tai. | Bydd angen cyfnod interim cyn y cyflwynir y system mewnfudo newydd - gweithio drwy opsiynau ar ba fynediad fydd gan ddinasyddion yr EEA i fudd-daliadau a gwasanaethau. | Bydd gan ddinasyddion yr EEA sy'n cyrraedd y Deyrnas Unedig o 1 Ionawr 2021 yr un rheolau cymhwyster â rhaii heb fod yn ddinasyddion yr EEA h.y. dim yn gymwys nes eu bod yn sicrhau statws preswylydd sefydlog (ar ôl pum mlynedd fel arfer) |

**Cwestiynau i'w hystyried:**

* Pa rôl all cymdeithasau tai ei chwarae wrth helpu'r rhai nad ydynt mwyach efallai yn gymwys am dai cymdeithasol?
* Sut fyddai unrhyw newidiadau i'r meini prawf ar gymhwyster yn effeithio ar systemau dyrannu cymdeithasau tai?
* Beth fydd y goblygiadau ar gyfer staff cymdeithasau tai a sut fydd cymdeithasau tai yn trin statws preswylwyr wedi sefydlu ar gyfer eu gweithwyr cyflogedig sy'n ddinasyddion yr Undeb Ewropeaidd?

**2. Llafur a Gweithlu**

Os na fydd cytundeb, bydd rhyddid i symud pobl rhwng yr Undeb Ewropeaidd a'r Deyrnas Unedig yn dod i ben. Mae'r Swyddfa Gartref wedi cadarnhau ei bod yn bwriadu gadael i ddinasyddion yr Undeb Ewropeaidd sydd eisoes yn byw yn y Deyrnas Unedig wneud cais am statws preswylydd sefydlog, gan olygu y bydd ganddynt yr un hawliau â dinasyddion.

Mae'r Swyddfa Gartref hefyd wedi dweud mai ei sefyllfa ddiofyn fydd caniatáu i bobl aros yn hytrach na gwrthod ceisiadau am statws preswylydd sefydlog. Fodd bynnag, er y sicrwydd hwn, gall cyfyngiadau'r broses gais ac ansicrwydd y dyfodol o amgylch hyn olygu bod preswylwyr yn dewis peidio aros yn y Deyrnas Unedig, a bu eisoes beth dystiolaeth anecdotaidd fod pobl mewn swyddi tâl isel eisoes wedi dechrau dychwelyd i wledydd eraill yr Undeb Ewropeaidd.

Mae gostyngiad mewn ymfudo i'r wlad yn debygol o effeithio ar y gweithlu mewn dau faes allweddol ar gyfer cymdeithasau tai:

* **Adeiladu**

Mae nifer sylweddol o leoedd heb eu llenwi neu anodd eu llenwi eisoes yn y gweithlu adeiladu yng Nghymru, sy'n ganlyniad prinder sgiliau a gweithlu sy'n heneiddio. Mae'n debygol y caiff y bylchau yn y gweithlu eu gwaethygu gan effaith Brexit heb gytundeb oherwydd y nifer sylweddol o ddinasyddion yr Undeb Ewropeaidd sy'n rhan o'r gweithlu adeiladu (tua 8% yng Nghymru, gyda chyfrannau uwch yng Nghaerdydd, Casnewydd a gogledd ddwyrain Cymru) gyda dros hanner gweithwyr heb fod o'r Deyrnas Unedig yn dod o wledydd eraill yr Undeb Ewropeaidd).

Fodd bynnag, mae'n werth nodi fod gan Gymru gyfran gyffredinol is o weithwyr adeiladu'r Undeb Ewropeaidd na rhannau eraill o'r Deyrnas Unedig, sydd oherwydd natur nodweddiadol symudol gweithwyr adeiladu yn golygu fod risg sylweddol o golli cyfrannau sylweddol o'r gweithlu i swyddi mwy deniadol yn ne ddwyrain Lloegr fel a welwyd mewn dirywiadau economaidd blaenorol. Ymhellach i hyn, bu ansicrwydd sylweddol mewn blynyddoedd diweddar am nifer o brosiectau seilwaith mawr yng Nghymru, yn cynnwys Wylfa Newydd, Morlun Llanw Bae Abertawe a ffordd liniaru'r M4 gan ddod â heriau cynllunio gweithlu ar gyfer rhai sy'n ymwneud ag adeiladu.

* **Gweithwyr Gofal Cymdeithasol a Gweithwyr Cymorth**

Diwydiant arall lle disgwylir y bydd Brexit heb gytundeb yn effeithio ar gymdeithasau tai yw'r sector iechyd a gofal cymdeithasol. Er nad yw'r ffigurau swyddogol ar gael ar hyn o bryd, mae tystiolaeth sylweddol fod cyfran fawr o ofalwyr a gweithwyr cymorth mewn safleoedd byw â chymorth, tai â chymorth a thai gwarchod yn ddinasyddion yr Undeb Ewropeaidd. Disgwylir y cyhoeddir data pellach ar hyn yn yr wythnosau nesaf fydd yn cadarnhau hyn.

Er fod hyn yn debygol o fod ar lefel is na rhan rhannau o'r Deyrnas Unedig, oherwydd lefelau cyffredinol is o ymfudo o'r Undeb Ewropeaidd yng Nghymru, mae'r sectorau hyn eisoes yn wynebu heriau sylweddol mewn recriwtio a sgiliau a waethygir gan unrhyw gyfyngiadau ar ymfudo. Ar hyn o bryd mae cyfanswm o tua 43,000 o weithwyr o'r Undeb Ewropeaidd yng Nghymru, llai na 2% o'r tua 2.3 miliwn sydd yn y Deyrnas Unedig i gyd. Fodd bynnag, yn yr un modd â'r diwydiant adeiladu, mae'n debygol y bydd llai o ddibyniaeth yng Nghymru ar weithwyr ymfudol o'r Undeb Ewropeaidd nag mewn rhai rhannau o Lloegr oherwydd lefelau cyffredinol is o ymfudo i Gymru a all olygu fod llawer o'r un problemau yn weithredol ar gyfer gweithwyr iechyd a gofal cymdeithasol. Nid yw Cymru'n or-ddibynnol ar weithwyr o'r Undeb Ewropeaidd i gynnal gwasanaethau gofal a chymorth ond mae'n bosibl y gall gweithwyr o rannau eraill o Brydain a'r Undeb Ewropeaidd sy'n gweithio yng Nghymru ar hyn o bryd gael eu denu i fannau arall oherwydd cyflogau gwell a buddion eraill a all fod ar gael yng ngweddill y Deyrnas Unedig os ydynt yn cael trafferthion oherwydd diffyg gweithwyr o'r Undeb Ewropeaidd.

Gall hyn olygu y bydd cymdeithasau tai yn ei chael yn anodd cynnal y lefelau staffio sy'n eu galluogi i ddarparu'r gwasanaethau ychwanegol, megis gofal, sydd mor bwysig i denantiaid, yn arbennig yr henoed neu'r bregus.

**Cwestiynau i'w hystyried:**

* Pa effaith fyddai terfynu symud llafur yn rhydd ar unwaith yn ei gael ar gontractwyr ac is-gontractwyr yn y diwydiannau uchod?
* Sut y gall cymdeithasau tai a phartneriaid weithio i ddenu a chadw sgiliau i'r diwydiannau uchod i gefnogi ein huchelgais i gyflenwi?
* A oes digon o gyfleoedd hyfforddiant a dilyniant ar gael ar gyfer gweithwyr sy'n breswyl yn y Deyrnas Unedig i lenwi'r bylchau sgiliau a ddynodwyd?
* A allai buddsoddi mewn dulliau eraill o ddarparu gwasanaeth (h.y. mwy o dechnoleg mewn gofal cymdeithasol, dulliau modern o adeiladu) liniaru heriau gweithlu yn y tymor byr i'r tymor canol?

**3. Deunyddiau**

Os na fydd cytundeb, y sefyllfa ddiofyn yw y byddai masnach gyda'r Undeb Ewropeaidd yn dychwelyd i'r trefniant Sefydliad Masnach y Byd (WTO), gan olygu y byddai tariffau a ffioedd yn eu lle ar unwaith wrth fewnforio nwyddau o'r Undeb Ewropeaidd i'r Deyrnas Unedig yn hytrach na'r fasnach rydd sydd yn ei le ar hyn o bryd.

Fodd bynnag, mae adroddiadau diweddar wedi awgrymu fod Llywodraeth y Deyrnas Unedig yn ystyried torri ei thariffau i sero mewn Brexit heb gytundeb. Dan reolau'r WTO, byddai hyn yn golygu y byddai tariff sero ar bob masnach (nid dim ond gyda aelodau'r Undeb Ewropeaidd), ac mae pryderon y gallai hyn achosi difrod sylweddol i farchnadoedd y Deyrnas Unedig.

Mae diwydiant adeiladu Cymru wedi dibynnu ers amser maith ar fewnforion o'r Undeb Ewropeaidd, yn arbennig frics o Wlad Belg a Denmarc, pren o Sweden ac Estonia, gwydr o'r Eidal a deunyddiau ar gyfer tai pre-ffab o'r Almaen a'r Iseldiroedd. O fewnforion adeiladu i'r Deyrnas Unedig, daw 59% o'r tu fewn i'r Undeb Ewropeaidd, felly mae unrhyw newid mewn perthynas fasnachu yn debygol o roi heriau sylweddol i gadwyni cyflenwi. Rydym eisoes wedi clywed am gwmnïau adeiladu unigol sydd wedi cynyddu cost deunyddiau.

**Cwestiynau i'w hystyried:**

* Pa mor gydnerth yw cyflenwyr a chontractwyr i unrhyw oedi neu ymyriad yn y cyflenwad o ddeunyddiau adeiladu?
* Pa effaith y byddai cynnydd yng nghostau deunyddiau adeiladu yn ei gael ar uchelgeisiau datblygu yn a) yn y 12 mis nesaf, b) y tair blynedd nesaf?
* A oes unrhyw gyfleoedd ar gyfer dulliau modern o adeiladu neu annog y defnydd o gadwyni cyflenwi cynhenid?

**4. Y Farchnad Tai**

Ar draws y Deyrnas Unedig, mae tystiolaeth fod y farchnad tai wedi arafu mewn misoedd diweddar, gydag ansicrwydd economaidd a Brexit wedi'u priodoli fel achosion tebygol. Dangosodd data RICS fod amser cyfartalog gwerthiant yn y Deyrnas Unedig wedi cyrraedd pedwar mis - y mwyaf ers 2016 - a rhagwelant y bydd nifer y gwerthiannau yn disgyn ym mhob un o dri mis cyntaf 2019. Mae tybiaethau Banc Lloegr am Brexit blêr heb gytundeb yn cynnwys gostyngiad o 35% mewn prisiau tai dros gyfnod o dair blynedd.

Pe byddai prisiau tai yn gostwng gan draean neu fwy, mae peth tystiolaeth i awgrymu y byddai angen cyfradd grant o 50% o leiaf o gostau adeiladu i sicrhau hyfywedd. Er bod y cyfraddau grant presennol ar gyfer tai rhent cymdeithasol yng Nghymru yn 58%, byddai nifer o ffactorau eraill - yn cynnwys costau ac argaeledd cyllid - yn effeithio ar hyfywedd ac uchelgais datblygiadau. Ymhellach, mae argaeledd cyffredinol grant ac unrhyw bwysau dilynol ar gyllid cyhoeddus fel canlyniad i ddirywiad economaidd â lle amlwg ym meddwl byrddau cymdeithasau tai wrth ystyried datblygiadau.

Mae cymdeithasau tai Lloegr wedi sôn am gynnydd yn nifer yr achosion o ddatblygwyr preifat yn gwerthu cartrefi iddynt ar ddisgownt fel canlyniad i ddirywiad yn y farchnad, gyda rhai'n adrodd disgownt o hyd at 15%, a'r *Sovereign Housing Group,* yn adrodd hyd at wyth dêl o'r math hwn. Daw hyn ar yr un pryd ag adroddiadau fod *L&Q,* cymdeithas tai fwyaf Llundain, wedi gostwng ei hamcanestyniadau gwarged gan fwy na 50% (£170m) fel canlyniad i ddirywiad yn y farchnad a chynnydd mewn costau.

Er bod cymdeithasau tai yng Nghymru yn sylweddol llai agored i werthiannau llwyr, mae nifer o gymdeithasau'n cyflwyno ystod o opsiynau perchnogaeth tai y byddai unrhyw newidiadau i'r farchnad yn effeithio arnynt. Mae'n debygol y bydd cyflwr ehangach y farchnad hefyd yn debygol o effeithio ar hyder contractwyr a benthycwyr i fuddsoddi mewn cartref.

**Cwestiynau i'w hystyried:**

* Sut fyddai gostyngiad sylweddol mewn prisiau tai yn effeithio ar eich (a) uchelgais datblygu cyffredinol, b) eich cydnerthedd ariannol a c) eich awydd i ddatblygu cartrefi i'w gwerthu?
* Pa rôl y gallai cymdeithasau tai ei chwarae wrth gefnogi adeiladwyr tai preifat pe byddai Brexit heb gytundeb yn arwain at ddirywiad sylweddol yn y farchnad? Yn neilltuol, beth fedrai'r effaith fod ar adeiladwyr llai?

**5. Cyllid**

Mae lefel dyled gyfredol cymdeithasau tai yn £2.7bn, gyda pherthynas gynhyrchiol ar hyn o bryd rhwng cymdeithasau tai a nifer o fenthycwyr, yn cynnwys banciau a buddsoddwyr sefydliadol. Fodd bynnag, mae *S&P -* un o'r prif asiantaethau graddio credyd - wedi awgrymu y byddai'r rhan fwyaf o gymdeithasau tai a raddiwyd gan yr asiantaeth yn cael gostyngiad o un safle yn dilyn Brexit, gyda'r rhai sy'n fwy dibynnol ar incwm o werthiannau marchnad yn debygol o gael eu gostwng gan safle pellach. Er nad yw mwyafrif cymdeithasau tai Cymru wedi gofyn am raddiad gan asiantaethau graddio allanol oherwydd eu maint, mae hyn yn arwydd o'r consyrn yn y sector ariannol am effaith Brexit ar yr amgylchedd cyllid.

Ymhellach i hyn, ar hyn o bryd mae gan gymdeithasau tai Cymru fynediad i nifer o gronfeydd arall sydd ar gael gan yr Undeb Ewropeaidd.

* **Banc Buddsoddi Ewropeaidd (EiB)**

Yn y degawd cyn y refferendwm roedd yr EIB wedi rhoi dros £1bn o fenthyciadau i Gymru, ar draws ystod o sectorau yn cynnwys tai cymdeithasol. Mae benthyciadau gan yr EIB yn cynnig cyfraddau llog sylweddol is na llawer o fanciau masnachol, gan olygu fod gan gymdeithasau tai fwy o gyllid ar gael i'w fuddsoddi mewn adeiladu a darparu gwasanaethau. Fodd bynnag, yn dilyn trafodaethau maith, methodd trafodaethau parhaus i sicrhau cyllid sylweddol i gymdeithasau tai Cymru yn 2017 ar ôl sbarduno Erthygl 50.

Canfu is-bwyllgor yn Nhŷ'r Cyffredin ar Faterion Ariannol yr Undeb Ewropeaidd os na byddai cytundeb, y byddai unrhyw "freintiau ac imiwnedd" presennol sydd ar fenthyciadau EIB yn parhau i fod mewn grym ar gyfer benthyciadau a wnaed cyn diwedd y cyfnod trosiant, ac os na fyddai cytundeb, y caiff hawliau gweithredu'r EIB eu cadw drwy Ddeddf yr Undeb Ewropeaidd (Ymadael) 2018, gan olygu y dylai contractau prosiectau presennol gael eu diogelu ac nad oes angen i sefydliadau gymryd unrhyw gamau.

* **Cronfeydd Strwythurol Ewropeaidd**

Yn dilyn Brexit heb gytundeb, ni fydd gan Gymru mwyach fynediad i Gronfa Buddsoddi Rhanbarthol Ewrop yn ogystal â chyllid arall yn cwmpasu unrhyw beth o ddatblygu i wasanaethau hyfforddi. Bu sicrwydd y caiff contractau presennol eu hanrhydeddu ac mae Trysorlys y Deyrnas Unedig wedi rhoi gwarant ar gyfer prosiectau a gymeradwywyd cyn mis Rhagfyr 2020. Mae trafodaethau'n parhau ar Gronfa Rhannu Ffyniant y Llywodraeth y Deyrnas Unedig sydd i ddisodli cronfeydd strwythurol yr Undeb Ewropeaidd.

* **Cymorth Gwladol**

Mae Cymorth Gwladol yn fantais a ddyfernir gan awdurdod cyhoeddus i sefydliad a fedrai lurgunio cystadleuaeth a masnach o fewn yr Undeb Ewropeaidd. Gellir gweithredu'r rheolau i unrhyw gorff sy'n ymwneud â gweithgareddau masnachol, yn cynnwys sefydliadau di-elw (yn cynnwys cymdeithasau tai) ac yn gweithio i annog twf. Yn flaenorol cafodd gweithredu cymorth gwladol o fewn y Deyrnas Unedig ei gyfyngu gan reolau cymorth gwladol yr Undeb Ewropeaidd na fydd yn wir mwyach ar ôl 29 Mawrth 2019, gan olygu y bydd yr Awdurdod Cystadleuaeth a Marchnadoedd (CMA) yn llwyr gyfrifol yn hytrach na'r Comisiwn Ewropeaidd. Mae dau bosibilrwydd ar gyfer cymorth gwladol yng nghyswllt Brexit heb gytundeb:

1) Ni fydd angen i unrhyw gymorth gwladol a gymeradwywyd gan y Comisiwn Ewropeaidd cyn 29 Mawrth 2019 gael ei gymeradwyo eto gan y CMA. Bydd hyn yn wir am gymorth a gafodd ei gymeradwyo neu ei wrthod.

2) Ar gyfer cymorth gwladol yr hysbyswyd y Comisiwn Ewropeaidd amdano, ond na wnaed penderfyniad arno cyn 29 Mawrth 2019, bydd angen ei ail-hysbysu i'r CMA ar gyfer cymeradwyaeth.

**Cwestiynau i'w hystyried:**

* Sut y byddai unrhyw newidiadau yn asesid yr asiantaethau graddiad credyd o gymdeithasau tai yn effeithio ar gost a mynediad i fenthyca yn fwy eang?
* Sut fyddai unrhyw newidiadau sylweddol mewn mynediad i forgeisi yn effeithio ar y farchnad ar gyfer cynnyrch perchnogaeth tai a ddarperir gan eich cymdeithas?
* A oes gan eich sefydliad unrhyw gyllid presennol gan EIB? Ydych chi wedi trafod effaith Brexit heb hytundeb gyda'r EIB yng nghyswllt y cyllid hwn?

**6. Cyflenwadau bwyd**

Bu nifer fawr o rybuddion am gyflenwadau bwyd yng nghyswllt Brexit heb gytundeb, gydag unrhyw oedi mewn llwybrau masnach allweddol yn debygol o effeithio ar fewnforio bwyd o'r Undeb Ewropeaidd ac ymhellach. Yn ogystal â hynny, mae unrhyw dariffau ychwanegol yn debygol o gynyddu pris cyflenwadau bwyd ar gyfer cwsmeriaid masnachol a hefyd ddefnyddwyr bob dydd.

Mae Ymddiriedolaeth Trussell wedi rhybuddio y gallai **unrhyw ffurf** o Brexit gynyddu'r galw am fanciau bwyd, gyda chynnydd prisiau yn debygol o effeithio ar bobl ar draws y sbectrwm incwm, gyda'r rhai sydd eisoes yn chael yn anodd rhoi bwyd ar y bwrdd yn debygol o wynebu anawsterau pellach.

Yn y cyfamser, dywedodd cyflenwyr bwyd sylweddol i gartrefi gofal ac ysbytai, yn cynnwys *Apetito* a *Bidfood,* eu bod yn cadw stoc ychwanegol rhag ofn y bydd problemau yn y gadwyn cyflenwi pe byddai Brexit heb Gytundeb

**Cwestiynau i'w hystyried:**

* A yw asiantaethau cymorth lleol, fel banciau bwyd, yn barod am unrhyw gynnydd mewn galw gan denantiaid a chleientiaid?
* A yw cartrefi gofal, cyfleusterau gofal ychwanegol yn y blaen yn cymryd camau i sicrhau cyflenwadau bwyd digonol pe byddai Brexit heb gytundeb?

**7. Cydlyniaeth Gymunedol**

Fel yng ngweddill y Deyrnas Unedig, mae canlyniad y refferendwm wedi rhannu cymunedau yng Nghymru, a bleidleisiodd i adael gan 52.5%, gyda mwyafrif yn pleidleisio i adael ym mhob awdurdod lleol heblaw am Geredigion, Gwynedd, Sir Fynwy, Caerdydd a Bro Morgannwg. Gydag adroddiadau o gynnydd mewn troseddau casineb ers y refferendwm a phryderon pellach am brinder bwyd a chyflenwadau meddygol, mae gwaith cymunedol cymdeithasau tai yn hollbwysig. Mae pryderon y bydd tenantiaid bregus megis yr henoed, rhai gyda salwch cronig neu anableddau neu ffoaduriaid mewn fwy o risg.

**Cwestiynau i'w hystyried:**

* Sut fydd cartrefi gofal, cyfleusterau gofal ychwanegol a chymorth arall cysylltiedig â thai yn lliniaru unrhyw brinder mewn cyflenwadau meddygol?
* Pa rôl all cymdeithasau tai eu chwarae mewn dod â chymunedau ynghyd ac atal cynnydd yn nifer y troseddau casineb?